CELEX: 62008CN0144
Language: el
Date: 2008-04-08 00:00:00
Title: Υπόθεση C-144/08: Προσφυγή της 8ης Απριλίου 2008 — Επιτροπή των Ευρωπαϊκών Κοινοτήτων κατά Δημοκρατίας της Φινλανδίας

5.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/14
            
         Προσφυγή της 8ης Απριλίου 2008 — Επιτροπή των Ευρωπαϊκών Κοινοτήτων κατά Δημοκρατίας της Φινλανδίας
   (Υπόθεση C-144/08)
   (2008/C 171/24)
   Γλώσσα διαδικασίας: η φινλανδική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: I. Koskinen και Δ. Τριανταφύλλου)
   
      Καθής: Δημοκρατίας της Φινλανδίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Φινλανδίας, χρησιμοποιώντας έναν ατελή ορισμό της εννοίας της συνήθους κατοικίας προκειμένου περί ενδεχόμενης φορολογικής ατέλειας σε περίπτωση προσωρινής εισαγωγής ορισμένων μεταφορικών μέσων, παρέβη τις υποχρεώσεις που υπέχει από το άρθρο 7, παράγραφος 1, της οδηγίας 83/182/ΕΟΚ του Συμβουλίου, της 28ης Μαρτίου 1983, για τις φορολογικές ατέλειες που εφαρμόζονται στο εσωτερικό της Κοινότητας στις προσωρινές εισαγωγές ορισμένων μεταφορικών μέσων (1)·
            
         
               —
            
            
               να καταδικάσει τη Δημοκρατία της Φινλανδίας στα δικαστικά έξοδα.
            
         Ισχυρισμοί και κύρια επιχειρήματα
   Όσον αφορά την ενδεχόμενη παροχή φορολογικής ατέλειας, το άρθρο 7, παράγραφος 1, της οδηγίας 83/182/ΕΟΚ μπορεί να προβλέπει διάταξη περί της συνήθους κατοικίας του ενδιαφερομένου, βάσει της οποίας θεσπίζει σχετική ρύθμιση το κάθε κράτος, στο σύστημα προσωρινής εισαγωγής του οποίου υπάγεται το οικείο όχημα, καθώς και το κάθε κράτος που έχει αρμοδιότητα να φορολογεί το όχημα αυτό. Το άρθρο 7, παράγραφος 1, της οδηγίας 83/182/ΕΟΚ προβλέπει ορισμένες εξαιρέσεις από τον κανόνα κατά τον οποίο ως συνήθης κατοικία νοείται ο τόπος στον οποίο ένα άτομο διαμένει τουλάχιστον 185 ημέρες ανά ημερολογιακό έτος. Ειδικότερα, το άρθρο 7, παράγραφος 1, δεύτερο εδάφιο, ορίζει ότι, αν οι επαγγελματικοί δεσμοί ενός ατόμου βρίσκονται σε τόπο άλλον από τον τόπο των προσωπικών του δεσμών και για το λόγο αυτό το ως άνω άτομο υποχρεώνεται να διαμένει διαδοχικά σε δύο ή περισσότερα κράτη μέλη, θεωρείται ότι η συνήθης κατοικία του βρίσκεται στον τόπο των προσωπικών του δεσμών, με την προϋποθέση ότι επιστρέφει τακτικά στον τόπο αυτό. Εντούτοις, ορίζεται ρητώς ότι ο τελευταίος αυτός όρος δεν απαιτείται όταν το άτομο διαμένει σε ένα κράτος μέλος για την εκτέλεση αποστολής με καθορισμένη διάρκεια.
   Όμως, η φινλανδική νομοθετική ρύθμιση προβλέπει έναν τέτοιον όρο τακτικής επιστροφής και στην περίπτωση κατά την οποία ο ενδιαφερόμενος διαμένει στη Φινλανδία για την εκτέλεση έργου ή υπηρεσίας με καθορισμένη διάρκεια. Με τον τρόπο αυτό η Φινλανδία δεν μετέφερε δεόντως στην εθνική της νομοθεσία το άρθρο 7, παράγραφος 1, της οδηγίας 83/182/ΕΟΚ.
   
      (1)  ΕΕ 1983, L 105, σ. 59.